SET ปิดลบ 4 จุด ไร้ปัจจัยใหม่หนุน-น้ำท่วมกดดันหวั่นกระทบศก.
SET ปิดลบ 4 จุด ไร้ปัจจัยใหม่หนุน อีกทั้งสถานการณ์น้ำท่วมกดดันเล็งลากยาวไม่ต่ำกว่า 1 สัปดาห์หวั่นกระทบการบริโภค, เศรษฐกิจ พรุ่งนี้ตลาดฯคงแกว่งแคบต่อไป พร้อมให้แนวรับ 1,610 แนวต้าน 1,635 จุด
28 ก.ย. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้แกว่งตัวในกรอบแคบอย่างไร้ทิศทาง หลังจากที่ไม่มีปัจจัยใหม่หนุน ทำให้หุ้นแกว่งไซด์เวย์ขึ้น/ลงไม่แรง โดยมีสถานการณ์น้ำท่วมที่กดดันอยู่ คาดว่าจะลากยาวไม่ต่ำกว่า 1 สัปดาห์ ดังนั้นต้องจับตาว่าจะส่งผลกระทบต่อการบริโภคอย่างไร อีกทั้งติดตามผลของการผ่อนคลายมาตรการล็อกดาวน์สกัดการแพร่ระบาดของเชื้อไวรัสโควิด-19
ด้านตลาดหุ้นในภูมิภาคเอเชียวันนี้แกว่งทั้งแดนบวก-ลบสลับราว 0.50% ส่วนตลาดยุโรปเทรดบ่ายนี้เคลื่อนไหวในแดนลบราว 1% โดยขณะนี้กำลังจับตาเรื่องที่ประธานธนาคารกลางสหรัฐฯ (เฟด) สาขาดัลลัสและสาขาบอสตันลาออกหลังเกิดกระแสข่าวเกี่ยวกับการซื้อขายหุ้นในตลาดหลักทรัพย์ ซึ่งก็ต้องติดตามว่านายเจอโรม พาวเวล ประธานธนาคารกลางสหรัฐฯ (เฟด) จะมีความเห็นอย่างไร
สำหรับแนวโน้มการลงทุนในวันพรุ่งนี้ (29 ต.ค.) นายสรพล กล่าวว่า ตลาดฯคงจะยังแกว่งแคบอย่างไร้ทิศทาง พร้อมให้แนวรับ 1,610 จุด ส่วนแนวต้าน 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 6,152.75 ล้านบาท ปิดที่ 133.00 บาท ลดลง 2.00 บาท
PTT มูลค่าการซื้อขาย 4,258.42 ล้านบาท ปิดที่ 40.50 บาท ราคาไม่เปลี่ยนแปลง
PTTGC มูลค่าการซื้อขาย 4,212.37 ล้านบาท ปิดที่ 63.75 บาท เพิ่มขึ้น 2.00 บาท
PTTEP มูลค่าการซื้อขาย 4,159.96 ล้านบาท ปิดที่ 119.00 บาท เพิ่มขึ้น 2.00 บาท
SCB มูลค่าการซื้อขาย 3,668.86 ล้านบาท ปิดที่ 125.00 บาท ลดลง 3.00 บาท
               
 